กฎกระทรวงกฎกระทรวงฉบับที่๒๙ (พ.ศ. ๒๕๓๖)ออกตามความในพระราชบัญญัติภาษีสรรพสามิตพ.ศ. ๒๕๒๗ว่าด้วยหลักเกณฑ์ในการงดหรือลดเบี้ยปรับและเงินเพิ่ม------------- อาศัยอำนาจตามความในมาตรา๕ และมาตรา ๑๓๘ แห่งพระราชบัญญัติภาษีสรรพสามิต พ.ศ. ๒๕๒๗รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ ข้อ๑ ให้ยกเลิกกฎกระทรวง ฉบับที่ ๑๓(พ.ศ. ๒๕๒๗) ออกตามความในพระราชบัญญัติภาษีสรรพสามิต พ.ศ.๒๕๒๗ ว่าด้วยหลักเกณฑ์ในการงดหรือลดเบี้ยปรับและเงินเพิ่ม ข้อ๒ให้ผู้มีหน้าที่เสียภาษีที่จะต้องเสียเบี้ยปรับหรือเงินเพิ่มทำคำร้องเป็นหนังสือยื่นต่อพนักงานเจ้าหน้าที่โดยแสดงเหตุผลที่ของดหรือลดเบี้ยปรับหรือเงินเพิ่มนั้นเว้นแต่กรณีที่อธิบดีพิจารณาเห็นสมควรจะสั่งให้งดหรือลดเบี้ยปรับหรือเงินเพิ่มโดยไม่ต้องมีคำร้องก็ได้ ข้อ๓ให้ผู้มีหน้าที่เสียภาษียื่นคำร้องตามข้อ ๒ ก่อนได้รับแจ้งการประเมินจากพนักงานเจ้าหน้าที่แต่ถ้าผู้มีหน้าที่เสียภาษีได้รับหนังสือแจ้งการประเมินก่อนแล้ว ให้ยื่นต่ออธิบดีหรือผู้ซึ่งอธิบดีมอบหมายเพื่อของดหรือลดเบี้ยปรับหรือเงินเพิ่ม ข้อ๔การงดหรือลดเบี้ยปรับหรือเงินเพิ่มให้ทำได้เฉพาะกรณีที่ผู้มีหน้าที่เสียภาษีไม่มีเจตนาหลีกเลี่ยงภาษีและได้ให้ความร่วมมือในการตรวจสอบภาษีเป็นอย่างดี ข้อ๕ การลดเบี้ยปรับให้พนักงานเจ้าหน้าที่สั่งลดได้ ดังต่อไปนี้ (๑)กรณีเมื่อพ้นกำหนดเวลายื่นแบบรายการภาษีแล้ว ผู้มีหน้าที่เสียภาษีได้ยื่นแบบรายการภาษีเองและขอชำระภาษีโดยไม่ได้รับคำเตือนหรือหนังสือเรียกหรือคำสั่งเป็นหนังสือ เบี้ยปรับที่ต้องเสียตามมาตรา ๑๓๖ (๑)ให้ลดลงคงเหลือตามอัตราและเงื่อนไขดังนี้ (ก)ถ้าชำระภายใน ๑๕ วันนับแต่วันถัดจากวันครบกำหนดเวลาชำระภาษี ให้เสียร้อยละ ๒ ของเบี้ยปรับ (ข)ถ้าชำระภายหลัง ๑๕ วัน แต่ไม่เกิน ๓๐ วันนับแต่วันถัดจากวันครบกำหนดเวลาชำระภาษี ให้เสียร้อยละ ๕ ของเบี้ยปรับ (ค)ถ้าชำระภายหลัง ๓๐ วัน แต่ไม่เกิน ๖๐ วันนับแต่วันถัดจากวันครบกำหนดเวลาชำระภาษี ให้เสียร้อยละ ๑๐ ของเบี้ยปรับ (ง)ถ้าชำระภายหลัง ๖๐ วัน แต่ไม่เกิน ๙๐ วันนับแต่วันถัดจากวันครบกำหนดเวลาชำระภาษี ให้เสียร้อยละ ๑๕ ของเบี้ยปรับ (จ)ถ้าชำระภายหลัง ๙๐ วันนับแต่วันถัดจากวันครบกำหนดเวลาชำระภาษี ให้เสียร้อยละ ๒๐ ของเบี้ยปรับ (๒)กรณีที่ได้ยื่นแบบรายการภาษีไว้ไม่ถูกต้องหรือมีข้อผิดพลาด ทำให้จำนวนภาษีทีต้องเสียขาดไปเมื่อผู้มีหน้าที่เสียภาษีได้ยื่นแบบรายการภาษีใหม่และขอชำระภาษีให้ถูกต้องโดยไม่ได้รับคำเตือนหรือหนังสือเรียกหรือคำสั่งเป็นหนังสือเบี้ยปรับที่ต้องเสียตามมาตรา ๑๓๖ (๒) ให้ลดลงตามอัตราและเงื่อนไขที่กำหนดไว้ใน (๑)โดยอนุโลม (๓)กรณีอื่นนอกจาก (๑) และ (๒) ให้เสียร้อยละ ๔๐ ของเบี้ยปรับ ข้อ๖ การลดเงินเพิ่มตามมาตรา ๑๓๗ให้พนักงานเจ้าหน้าที่สั่งลดได้ดังต่อไปนี้ (๑)ถ้าผู้มีหน้าที่เสียภาษีชำระภาษีภายใน ๗ วันนับแต่วันถัดจากวันครบกำหนดเวลาชำระภาษีหรือวันถัดจากวันที่ชำระขาดจากจำนวนภาษีที่ต้องเสียโดยไม่ได้รับคำเตือนหรือหนังสือเรียกหรือคำสั่งเป็นหนังสือเงินเพิ่มที่ต้องเสียให้ลดลงคงเหลือร้อยละ ๐.๕ ต่อเดือนหรือเศษของเดือนของเงินภาษีที่ต้องชำระโดยไม่รวมเบี้ยปรับ (๒)ถ้าผู้มีหน้าที่เสียภาษีชำระภาษีภายใน ๑๕ วันนับแต่วันถัดจากวันครบกำหนดเวลาชำระภาษีหรือวันถัดจากวันที่ชำระขาดจากจำนวนภาษีที่ต้องเสียโดยไม่ได้รับคำเตือนหรือหนังสือเรียกหรือคำสั่งเป็นหนังสือเงินเพิ่มที่ต้องเสียให้ลดลงคงเหลือร้อยละ ๐.๗๕ ต่อเดือนหรือเศษของเดือนของเงินภาษีที่ต้องชำระโดยไม่รวมเบี้ยปรับ ข้อ๗การลดเบี้ยปรับหรือเงินเพิ่มนอกจากที่กำหนดไว้ในข้อ ๕ และข้อ ๖ หรือการงดเบี้ยปรับหรือเงินเพิ่มให้ทำได้เมื่อได้รับอนุมัติจากอธิบดีหรือผู้ซึ่งอธิบดีมอบหมาย ข้อ๘ กฎกระทรวงนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป ให้ไว้ณ วันที่ ๒๗ ธันวาคม พ.ศ. ๒๕๓๖ ธารินทร์นิมมานเหมินท์ รัฐมนตรีว่าการกระทรวงการคลัง+---------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้คือโดยที่เป็นการสมควรปรับปรุงกฎกระทรวง ฉบับที่ ๑๓ (พ.ศ. ๒๕๒๗)ออกตามความในพระราชบัญญัติภาษีสรรพสามิต พ.ศ. ๒๕๒๗ว่าด้วยหลักเกณฑ์ในการงดหรือลดเบี้ยปรับและเงินเพิ่ม เพื่อให้ครอบคลุมถึงผู้ดัดแปลงรถยนต์ ผู้ประกอบกิจการสถานบริการและผู้อื่นที่พระราชบัญญัติภาษีสรรพสามิต พ.ศ. ๒๕๒๗ ซึ่งแก้ไขเพิ่มเติมโดยพระราชบัญญัติภาษีสรรพสามิต(ฉบับที่ ๒) พ.ศ. ๒๕๓๔ กำหนดให้เป็นผู้มีหน้าที่เสียภาษีนอกจากผู้ประกอบอุตสาหกรรมและผู้นำเข้าที่กำหนดไว้เดิม จึงจำเป็นต้องออกกฎกระทรวงนี้[รก. ๒๕๓๖/๒๒๙/๑พ./๓๑ ธันวาคม ๒๕๓๖]